แบงก์เล็กแข่งดุ รีไฟแนนซ์บ้าน ออกแคมเปญสู้
ศึกรีไฟแนนซ์สินเชื่อบ้านเดือด แบงก์เล็กรุกอัดแคมเปญ หวังดึงลูกค้าประวัติดีเข้าพอร์ต
30 มี.ค. 2558

ศึกรีไฟแนนซ์สินเชื่อบ้านเดือด แบงก์เล็กรุกอัดแคมเปญ หวังดึงลูกค้าประวัติดีเข้าพอร์ต 
ผู้สื่อข่าวรายงานว่า ขณะนี้ธนาคารขนาดเล็กได้หันมาพุ่งเป้าขยายสินเชื่อบ้าน ด้วยการรับรีไฟแนนซ์สินเชื่อ โดยให้แคมเปญดอกเบี้ยต่ำและโปรโมชั่นเสริมต่างๆ เนื่องจากลูกค้ากลุ่มนี้มีประวัติการชำระหนี้ที่ดี มีคุณภาพได้ระดับหนึ่ง โดยมีธนาคารต่างประเทศ อย่างธนาคารแห่งประเทศจีน (ไทย) หรือแบงก์ออฟไชน่า ร่วมอัดแคมเปญรีไฟแนนซ์สินเชื่อบ้านด้วยดอกเบี้ยตลอดอายุสัญญาเพียง 5% รวมอยู่ด้วย
ด้าน นางศศิธร พงศธร กรรมการผู้จัดการ ธนาคารแลนด์ แอนด์ เฮ้าส์ เปิดเผยว่า ปีนี้จะเน้นสินเชื่อบ้านเพื่อการรีไฟแนนซ์ โดยเฉพาะลูกค้าที่เคยได้รับการอนุมัติสินเชื่อจากธนาคาร แต่ต่อมาไปเลือกใช้บริการธนาคารอื่น ทำให้เหลือลูกค้าจริงเพียง 20% เท่านั้น 
สำหรับลูกค้าใหม่ ธนาคารยังคงระมัดระวังการปล่อยสินเชื่อบ้าน เนื่องจากปัญหาหนี้ครัวเรือนสูงขึ้นเร็วมาก ทำให้คุณภาพของผู้กู้ลดลง ส่งผลให้อัตราอนุมัติสินเชื่อลดจาก 50% มาอยู่ที่ 30-35% ของคำขอ ส่วนลูกค้าที่ไม่ผ่านการอนุมัติ ส่วนใหญ่เพราะมีหนี้เยอะ โดยธนาคารกำหนดสัดส่วนหนี้ต่อรายได้ไม่เกิน 80% และนับรายได้อัตราก้าวหน้ารวมโบนัสและโอทีด้วยแล้ว แต่ยังมีผู้กู้ไม่ผ่านอีกมาก
นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย กล่าวว่า ธนาคารมีสัดส่วนสินเชื่อบ้านรีไฟแนนซ์เข้ามาราว 10% ของสินเชื่อใหม่แต่ละปี สัดส่วนไม่สูงมากเนื่องจากไม่ได้เป็นกลุ่มเป้าหมายหลัก โดยธนาคารเน้นให้แคมเปญนี้แก่ลูกค้าเดิมที่ใช้สินเชื่อบ้านของธนาคารอื่น 
ทั้งนี้ ยอดปล่อยสินเชื่อบ้านไตรมาสแรกปีนี้ต่ำกว่าเป้าเล็กน้อย โดยปล่อยได้ 1,000 ล้านบาท/เดือน จากที่เป้า 1,500 ล้านบาท/เดือน เนื่องจากความเชื่อมั่นผู้บริโภคยังไม่ฟื้นตามภาวะเศรษฐกิจ แต่มั่นใจว่าทั้งปีจะปล่อยได้ตามเป้าหมาย 1.8 หมื่นล้านบาท 
นางพจณี คงคาลัย ผู้ช่วยผู้จัดการใหญ่ ธนาคารกรุงเทพ กล่าวว่า มีลูกค้าสินเชื่อบ้านถูกรีไฟแนนซ์ออกไปไม่มาก ส่วนใหญ่ยังคงอยู่กับธนาคาร เนื่องจากดอกเบี้ยตลอดอายุสัญญาค่อนข้างต่ำเมื่อเทียบกับธนาคารอื่น ประกอบกับหากมีสัญญาณที่ลูกค้าอยากจะย้ายก็รีบเข้าไปสอบถามและดูแล 
สำหรับยอดสินเชื่อบ้านในช่วง 2-3 เดือนแรกของปีนี้ลดลงเล็กน้อยจากช่วงเดียวกันปีก่อน เนื่องจากผู้บริโภคไม่มั่นใจภาวะเศรษฐกิจ แต่ครึ่งปีแรกสินเชื่อบ้านค่อนข้างโตช้าอยู่แล้ว ต้องดูช่วงครึ่งปีหลังที่จะมีคำขอกู้เข้ามามาก โดยธนาคารยังคงเป้าหมายสินเชื่อบ้านปีนี้เติบโต 10-15% จากสิ้นปี 2557 มียอดคงค้าง 1.91 แสนล้านบาท